App viser hummerens skjulesteder: – No drit
Et nytt verktøy avslører flere hundre tusen hummerplasser langs kysten. Fiskere er kritiske og frykter teknologien kan føre til overfiske.

– Her er det hummer, sier Trond Are Gjone.
Han er daglig leder i Fishbuddy og peker på en rød flekk på et kart i appen hans.
Kartet skal vise deg gode steder og lete etter havets kardinal.
[image: Beslag gjort av Kystvakten]

I mange år har han utviklet appen for fritidsfiskere. Ved å bruke åpne data er det laget en algoritme for å finne plassene hvor man kan fiske hummer.
Appen viser 220.000 fiskeplasser for hummer langs kysten vår.
– Vi har fått veldig mange gode tilbakemeldinger, sier Gjone.
[image: Stor hummer]
Hummeren er en ettertraktet skapning.
Frykter overfiske
Men ikke alle jubler over at informasjonen blir tilgjengelig for alle. Flere yrkesfiskere har uttrykt seg kritisk til den nye appen.
– Det er no drit. Gamle hemmeligheter blir spredt utover alt, sier fiskeren Frank Salvesen på klingende sørlandsdialekt.
Nedgangen i hummerbestanden har ifølge forskere sunket med over 90 prosent, de siste 90 årene.

– Hvis et godt hummersted blir allmenn kjent, så er det nesten ikke hummer igjen etter et par år, mener Salvesen.
Han fryktet at han nå må krige med hobbyfiskerne om plassene.
– Det blir jo bare større og større press på oss, sier han.
Fisker Frank Salvesen har fått tak i makrell. Ypperlig agn til hummeren.
– Fisk ansvarlig
– Det er mindre hummer enn det var før, sier forskningssjef i havforskningsinstituttet, Sigurd Heiberg Espeland.
Han tror og at folk tror det er mer hummer langs kysten enn det faktisk er.
– Folk bruker bedre teiner, apper og ekkolodd for å hele tiden fortsette å få hummer, selv om bestanden er mindre, sier han.
Han har stor forståelse for at hummerfiske er viktig for folk. Det er nettopp derfor regler på fisket, som teinestørrelse.
Det er en pågående jobb med å følge med på hummerbestanden i Havforskningsinstituttet.
– Jeg vil oppfordre folk til å fiske ansvarlig. Vi vil jo helst slippe at det blir flere begrensningene, sier han.

Forberedt på kritikk
Apputvikler Trond Are Gjone forsvarer likevel nyvinningen.
– Vi gir bare informasjon om hvor man mener det er mulig å fiske hummer, sier Gjone.
Flere bør få muligheten til å oppleve «høstens vakreste eventyr», som han kaller det.
Selv om det betyr å avsløre godt bevarte familiehemmeligheter.
Skjermbilde av Fishbuddy-appen
PER-KÅRE SANDBAKK/ NRK
– Det som går i slekta er kunnskapen om hvor hummeren er. Men dette er åpne data som vi har lastet ned.
At hummerplass-avsløringer kan skape bråk, det er gründeren bak appen forberedt på.
– Jeg har en billett ut av Norge om noen dager, så vi skjer hva som skjer, fleiper han.

